Poate deveni cel mai bine plătit jucător de la Manchester City! Oferta spectaculoasă pregătită de 'cetățeni'
Manchester City a rămas în cursa pentru trei trofee în acest sezon: Champions League, Premier League și FA Cup.
Formația antrenată de Pep Guardiola a trecut printr-o perioadă mai complicată, având numeroși accidentați, printre care Kevin de Bruyne, Jack Grealish sau Erling Haaaland.
În aceste condiții, Phil Foden (23 de ani) a jucat în 40 de meciuri în acest sezon, marcând de 18 ori și oferind 10 assisturi.
"Phil Foden ne-a ajutat foarte mult, este un fotbalist foarte talentat, este mult mai matur, acoperă multe zone în teren. Are o mentalitate bună, este cel mai bun jucător din Premier League în acest moment. Iubește să joace fotbal și să se antreneze", a declarat Pep Guardiola, după derby-ul din Manchester, în care britanicul a marcat de două ori.
În aceste condiții, Manchester City se pregătește pentru negocierile prelungirii contractului care îi expiră în vara lui 2027.
"Cetățenii" sunt dispuși să-i facă o ofertă atât de atractivă, încât să devină cel mai bine plătit jucător al echipei. În prezent, Phil Foden câștigă aproximativ 200.000 de lire sterline pe săptămână.
Phil Foden, dezvăluiri despre perioada dificilă
Crescut la academia lui Manchester City, britanicul a făcut pasul spre echipa mare încă din iulie 2017, pe când avea doar 16 ani.
Sezonul trecut, Phil Foden a evoluat în 32 de meciuri pentru Manchester City, însă într-o mare parte a acestora a fost rezervă, iar după accidentarea suferită la Campionatul Mondial din Qatar nu prea a mai prins minute în echipa antrenată de Pep Guardiola.
"A fost una dintre cele mai urâte perioade din cariera mea, dar fiecare trece prin așa ceva, depinde de felul în care reacționezi. A fost neplăcut să nu joc, îmi place fotbalul și atunci am fost frustrat", a declarat Phil Foden.
Urmăriți SPORT.RO și pe Google News